*****

ΣΥΣΤΑΣΗ ΤΟΥ ΣΥΜΒΟΥΛΙΟΥ

της 21ης Απριλίου 1983

σχετικά με τους τρόπους διαμόρφωσης των τιμών και των τιμολογίων για το φυσικό αέριο στην Κοινότητα

(83/230/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας:

ότι το Συμβούλιο, στα συμπεράσματά του της 3ης Δεκεμβρίου 1981 και της 16ης Μαρτίου 1982, υπογράμμισε την ανάγκη να αναπτυχθεί κοινός τρόπος θεώρησης από τα Κράτη μέλη του θέματος της διαμόρφωσης των τιμών της ενέργειας και καθόρισε τις γενικές αρχές που θα πρέπει να πληρούν οι πολιτικές τιμών στον τομέα της ενέργειας σε κάθε Κράτος μέλος·

ότι πρέπει, με την επιφύλαξη των διαφόρων συστημάτων διαμόρφωσης των τιμών του φυσικού αερίου που υπάρχουν στα Κράτη μέλη, να προσαρμοστούν οι αρχές αυτές στα χαρακτηριστικά της αγοράς του φυσικού αερίου προκειμένου να εξασφαλιστεί μεγαλύτερη συνοχή στη διαμόρφωση των τιμών της ενέργειας στην Κοινότητα·

ότι η σχετική σπανιότητα του φυσικού αερίου και τα πλεονεκτήματα που συνδέονται με τη χρησιμοποίησή του δικαιολογούν την καλύτερη δυνατή αξιοποίηση των διαθέσιμων ποσοτήτων και τον άριστο καταμερισμό αυτού του φυσικού πόρου μέσω κατάλληλης πολιτικής τιμών·

ότι πρέπει να επιτραπεί να προσαρμόζονται οι τιμές του φυσικού αερίου στην εξέλιξη του κόστους εφοδιασμού και στις αλλαγές της κατάστασης του ανταγωνισμού όσον αφορά το φυσικό αέριο·

ότι πρέπει να αποφευχθεί μια πολιτική τιμών που, σε ορισμένους τομείς της κατανάλωσης, θα εμπόδιζε μια ορθολογική χρησιμοποίηση του φυσικού αερίου·

ότι οι τρόποι τιμολόγησης του φυσικού αερίου πρέπει να αντικατοπτρίζουν, με τη μεγαλύτερη δυνατή ακρίβεια, τη διάρθρωση του κόστους εφοδιασμού και διανομής που αντιστοιχεί στις διάφορες κατηγορίες παροχών·

ότι, λόγω των παρεχομένων ποσοτήτων, οι οικονομίες κλίμακος στη μεγάλη βιομηχανία πρέπει να αντανακλώνται με τη χρήση καταλλήλων φθινόντων συντελεστών·

ότι, για να διασφασλιστεί η άριστη χρήση των δικτύων μεταφοράς, και μια μεγαλύτερη κανονικότητα των παραδόσεων κατά τη διάρκεια του έτους, πρέπει να προβλεφθούν ιδιαίτερες τιμές σε συνδυασμό με διακοπή της παροχής·

ότι η πολιτική των τιμών διαδραματίζει καθοριστικό ρόλο στον προσανατολισμό της αγοράς φυσικού αερίου και ότι πρέπει να παρακολουθείται η εξέλιξη της κατανάλωσης ώστε να προσαρμόζονται ανάλογα οι τιμές του φυσικού αερίου·

ότι οι καταναλωτές δεν μπορούν να πραγματοποιούν σωστές επιλογές παρά μόνο αν υπάρχει επαρκής διαφάνεια στην αγορά,

ΣΥΝΙΣΤΑ ΣΤΑ ΚΡΑΤΗ ΜΕΛΗ:

α) Να ενεργήσουν, αν δεν το έχουν ήδη κάνει, με τη λήψη κατάλληλων μέτρων, ώστε οι τιμές και τα τιμολόγια του φυσικού αερίου στην Κοινότητα να βασίζονται στις ακόλουθες κοινές αρχές:

1. Η διαμόρφωση των τιμών του φυσικού αερίου θα πρέπει να επιτρέπει την πραγματοποίηση της καλύτερης δυνατής αξιοποίησης των διαθέσιμων ποσοτήτων αερίου και τον άριστο καταμερισμό του φυσικού πόρου, ανάλογα με το κόστος παραγωγής, απόκτησης και διανομής. Κατά τη διαμόρφωση των τιμών θα πρέπει να λαμβάνονται υπόψη η ορθολογική χρησιμοποίηση της ενέργειας και η σχέση της αγοραίας αξίας του φυσικού αερίου προς τις τιμές των άλλων ανταγωνιστικών μορφών ενέργειας.

Συνεπώς, οι τιμές κατανάλωσης του φυσικού αερίου θα πρέπει να προσεγγίζουν όσο γίνεται περισσότερο την αγοραία του αξία σε σχέση με την τιμή των υποκατάστατων μορφών ενέργειας και να εξασφαλίζουν έσοδα τόσα ώστε να καλύπτεται το κόστος της παροχής στους καταναλωτές.

2. Οι τρόποι διαμόρφωσης των τιμών του φυσικού αερίου θα πρέπει να σχεδιάζονται με τέτοιο τρόπο ώστε να επιτρέπουν στις τιμές του φυσικού αερίου να προσαρμόζονται στις αλλαγές της κατάστασης του ανταγωνισμού στην αγορά και στις εξελίξεις του κόστους, ιδιαίτερα του κόστους απόκτησης του αερίου από τις επιχειρήσεις αερίου, του οποίου οι διακυμάνσεις πρέπει να αντανακλώνται το ταχύτερο στα τιμολόγια και στις τιμές πώλησης.

3. Δεν θα πρέπει να εφαρμόζονται τιμές τεχνητά χαμηλές σε σχέση με την κατάσταση της αγοράς και με το κόστος, οι οποίες έχουν σαν αποτέλεσμα την επιδότηση ορισμένων κατηγοριών κατανάλωσης ή ορισμένων χρήσεων ή/και την ενθάρρυνση της σπατάλης.

4. Η τιμολόγηση διωνυμικής μορφής, που περιέχει σταθερή χρέωση για την κάλυψη του σταθερού κόστους, ιδίως του κόστους μόνιμης σύνδεσης με το δίκτυο, και χρέωση ευθέως ανάλογη με την ποσότητα του παρεχόμενου αερίου, είναι, ανάμεσα στους διάφορους τύπους τιμολόγησης, εκείνος που θα έπρεπε να γενικευθεί λαμβάνοντας υπόψη τις τοπικές συνθήκες για την τιμολόγηση της οικιακής κατανάλωσης και της κατανάλωσης των μικρών βιομηχανιών.

Αυτό θα πρέπει να γίνεται, ειδικότερα, για τις κατηγορίες καταναλωτών που παρουσιάζουν ομοιογενή χαρακτηριστικά από την άποψη της χρήσης, του ύψους της κατανάλωσης και της κανονικότητας των αφαιρουμένων ποσοτήτων και στις οποίες εφαρμόζονται τιμές που έχουν σχέση με αυτά τα χαρακτηριστικά.

5. Για την τιμολόγηση των πιο μεγάλων καταναλωτών για τους οποίους το σταθερό κόστος δεν αντιπροσωπεύει παρά μικρό τμήμα του ολικού κόστους, θα έπρεπε να εφαρμόζεται κανονικά ενιαίο τιμολόγιο. Ωστόσο, θα έπρεπε να προβλεφθούν δύο (ή περισσότεροι) φθίνοντες αναλογικοί συντελεστές χρέωσης ανά κλιμάκιο κατανάλωσης, ώστε να ληφθεί υπόψη η οικονομία κλίμακας που πραγματοποιείται για τη μεταφορά όταν αυξάνει ο όγκος. Οι τιμές που εφαρμόζονται για ορισμένη τοποθεσία θα πρέπει επίσης να κυμαίνονται ανάλογα με τα χαρακτηριστικά των αφαιρουμένων ποσοτήτων, όπως π.χ. ο παράγοντας «φορτίο», ώστε να αντανακλούν καλύτερα το κόστος.

6. Στην περίπτωση των εξωτιμολογιακών πωλήσεων στους μεγάλους καταναλωτές (δηλ. των πωλήσεων με σύμβαση), οι τιμές θα πρέπει να υπολογίζονται ανάλογα με το κόστος και τις συνθήκες της αγοράς.

7. Με στόχο τη μετάθεση της ζήτησης σε περιόδους κατά τις οποίες δεν παρατηρείται ο μέγιστος φόρτος, και μάλιστα τη δημιουργία αποσυμφορήσεων, θα πρέπει να προβλεφθεί η εφαρμογή ειδικών τιμών ή τιμολογίων, συνδεδεμένων με δυνατότητες διακοπής της παροχής.

β) Να παρακολουθούν με προσοχή την εξέλιξη της ζήτησης του φυσικού αερίου στους διάφορους τομείς χρησιμοποίησης καθώς και τη μακροπρόθεσμη εξέλιξη της ζήτησης, σε στενή συνεργασία στο κοινοτικό επίπεδο, ώστε να βελτιωθούν ακόμη περισσότερο οι τιμολογιακές διαρθρώσεις.

γ) Να επαγρυπνούν ώστε οι τιμές του φυσικού αερίου να παρουσιάζουν το μεγαλύτερο δυνατό βαθμό διαφάνειας και να δίνεται στις τιμές αυτές καθώς και στο κόστος για τους καταναλωτές όσο το δυνατόν μεγαλύτερη δημοσιότητα.

Έγινε στο Λουξεμβούργο, στις 21 Απριλίου 1983.

Για το Συμβούλιο

Ο Πρόεδρος

D. von WUERZEN

(1) ΕΕ αριθ. C 96 της 11. 4. 1983, σ. 105.